Nariadenie Komisie (ES) č. 196/97
z 31. januára 1997,
ktorým sa ustanovujú podrobné pravidlá uplatňovania nariadenia Rady (ES) č. 2184/96 o dovoze ryže s pôvodom v Egypte a dovážanej z Egypta do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2184/96 z 28. októbra 1996 o dovoze ryže s pôvodom v Egypte a dovážanej z Egypta do spoločenstva [1], najmä na jeho článok 2,
so zreteľom na nariadenie Rady (ES) č. 3072/95 z 22. decembra 1995 o spoločnej organizácii trhu s ryžou [2], najmä na jeho článok 11,
keďže nariadenie (ES) č. 2184/96 ustanovuje, že clo vypočítané v súlade s článkom 11 nariadenia (ES) č. 3072/95 sa má znížiť o čiastku rovnajúcu sa 25 % z hodnoty cla v rozsahu limitov ročného objemu 32000 ton; keďže uvedené množstvo zahŕňa všetky druhy ryže bez ohľadu na úroveň jej spracovania; keďže je preto potrebné otvoriť kvótu a ustanoviť určité pravidlá pre jej správu;
keďže na účely zabezpečenia náležitej správy opatrení by sa mali ustanoviť osobitné pravidlá týkajúce sa predkladania žiadostí a vydávania licencií; keďže, tieto pravidlá budú buď dopĺňať ustanovenia alebo povoľovať výnimky z ustanovení nariadenia Komisie (EHS) č. 3719/88 [3] naposledy zmeneného a doplneného nariadením (ES) č. 2402/96 [4];
keďže na základe schválenia nariadenia (ES) č. 2184/96 Radou by sa malo zrušiť nariadenie Komisie (EHS) č. 2942/73 z 30. októbra 1973 o podrobných pravidlách uplatňovania nariadenia Rady (EHS) č. 2412/73 o dovoze ryže z Egyptskej arabskej republiky [5], naposledy zmenené a doplnené nariadením (ES) č. 1373/96 [6];
keďže Riadiaci výbor pre obilniny nedoručil svoje stanovisko v lehote stanovenej jeho predsedom,
PRIJALA TOTO NARIADENIE:
Článok 1
Pre ryžu s pôvodom v Egypte a dovážanú z Egypta patriacu pod číselný znak KN 1006 a zvýhodnenú znížením cla o čiastku rovnajúcu sa 25 % z hodnoty cla vypočítaného v súlade s článkom 11 nariadenia (ES) č. 3072/95 sa na hospodársky rok otvorí colná kvóta vo výške 32000 ton v súlade s ustanoveniami tohto nariadenia.
Článok 2
1. Žiadosti o dovoznú licenciu sa vzťahujú na množstvo najmenej 100 ton a najviac 1000 ton ryže.
2. Žiadosť o dovoznú licenciu sprevádza:
- dôkaz, že žiadateľ je fyzická alebo právnická osoba, ktorá vykonáva obchodnú činnosť v sektore ryže aspoň 12 mesiacov a ktorá je registrovaná v členskom štáte, v ktorom sa žiadosť predkladá,
- dôkaz, že príslušný úrad dotknutého členského štátu zložil zábezpeku 5 ECU na tonu s cieľom preukázať dobrú vieru žiadateľa.
Článok 3
1. Žiadosť o licenciu a dovoznú licenciu obsahuje tieto údaje a vzťahujú sa na ňu tieto podmienky:
a) v kolónkach 7 a 8 sa musí uviesť slovo "Egypt" a "áno" sa musí označiť krížikom;
b) v kolónke 24 sa musí uviesť jeden z týchto údajov:
- Derecho de aduana reducido de 25 % [Reglamento (CE) no 196/97]
- Told nedsat med 25 % (Forordning (EF) nr. 196/97)
- Um 25 % ermäßigter Zollsatz (Verordnung (EG) Nr. 196/97)
- Δασμός μειωμένος κατά 25 % [Κανονισμός (EK) αριφ. 196/97]
- Reduced duty by 25 % (Regulation (EC) No 196/97)
- Droit réduit de 25 % [Règlement (CE) no 196/97]
- Dazio ridotto del 25 % [Regolamento (CE) n. 196/97]
- Douanerecht verminderd met 25 % (Verordening (EG) nr. 196/97)
- Direito reduzido em 25 % [Regulamento (CE) no. 196/97]
- Tulli, jota on alennettu 25 % (Asetus (EY) N:o 196/97)
- Tullsatsen nedsatt med 25 % (Förordning (EG) nr 196/97);
c) napriek článku 8 ods. 4 nariadenia (EHS) č. 3719/88 množstvo prepustené do colného režimu voľný obeh nesmie presiahnuť množstvo uvedené v kolónkach 17 a 18 dovoznej licencie. Číslo "0" sa primerane vloží do kolónky 19 licencie;
d) napriek článku 9 nariadenia (EHS) č. 3719/88 práva vyplývajúce z dovozných licencií nie sú prenosné.
2. Napriek článku 10 nariadenia Komisie (ES) č. 1162/95 [7] sa výška zábezpeky vzhľadom na dovozné licencie musí rovnať 25 % z hodnoty cla vypočítaného v súlade s článkom 11 nariadenia (ES) č. 3072/95 uplatniteľného v deň podania žiadosti.
3. Podmienkou pre zníženie cla uvedené v článku 1 je, že sa v čase prepustenia do colného režimu voľný obeh predloží prepravný doklad a sprievodné osvedčenie EUR 1 v súlade s ustanoveniami protokolu 2 k dohode o spolupráci vydané v Egypte a vzťahujúce sa na dotknuté partie.
Článok 4
1. V deň podania žiadostí o licenciu členské štáty informujú oddelenia Komisie ďalekopisom alebo faxom o množstvách podľa číselných znakov KN, pre ktoré boli podané žiadosti o licenciu na dovoz a o menách a adresách žiadateľov.
2. Dovozné licencie sa vydajú v 11. pracovný deň odo dňa podania žiadosti, pokiaľ sa nedosiahlo množstvo špecifikované v článku 1.
Napriek článku 6 ods. 1 nariadenia (ES) č. 1162/95 platia dovozné licencie v súlade s článkom 21 ods. 1 nariadenia (EHS) č. 3719/88 odo dňa vydania do konca nasledujúceho mesiaca.
3. V deň, keď požadované množstvo presiahne množstvo špecifikované v článku 1 stanoví Komisia jednotné percentuálne zníženie požadovaného množstva a toto rozhodnutie oznámi členským štátom do 10 pracovných dní odo dňa podania žiadostí.
4. Ak je množstvo, pre ktoré sa vydá dovozná licencia, menšie ako požadované množstvo, primerane sa zníži výška zábezpeky uvedená v článku 3 ods. 2
5. Zábezpeka na dôkaz dobrej viery uvedená v druhej zarážke článku 2 ods. 2 sa uvoľní pri vydaní licencie.
Článok 5
Členské štáty oznámia Komisii ďalekopisom alebo faxom:
a) do dvoch pracovných dní od vydania licencií množstvá, pre ktoré boli vydané tieto licencie, pričom špecifikujú dátum a meno a adresu držiteľa,
b) v posledný pracovný deň nasledujúceho mesiaca množstvá podľa číselného znaku KN skutočne prepustené do colného režimu voľný obeh počas každého mesiaca.
Uvedená informácia sa musí oznámiť rovnakým spôsobom, ale oddelene od informácií o ostatných žiadostiach o dovozné licencie v sektore ryže.
Článok 6
Článok 33 ods. 5 nariadenia (EHS) č. 3719/88 sa uplatňuje.
Článok 7
Nariadenie (EHS) č. 2942/73 sa týmto zrušuje.
Článok 8
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 31. januára 1997